
A 
ruba tabata un pais caminda antes 
supermercadonan of cualkier tien- 
da, na momento c’un ciudadano haci 
compra, nan ta haya e productonan cu 
nan a cumpra, den un saco di papel. 


Añanan a pasa bay y comerciantenan a 
dicidi di uza saco di plastico cu ta mas 
barata cu saco di papel pero pueblo 
por a haya esaki nan sin costo adicional 
pero tempo a sigui cambia ya cu na 
momento cu a introduci e ley caminda 
no tin mag di uza Saco di plastic of baki 
di plastico pa pone cuminda of produc- 
tonan aki, a bin un cambio drastico. 


Un grupo di comerciante a dicidi pa 
nan mes cu nan por gana algo extra 
dor di cobra pa duna un cliente un saco 
di papel of di paña y por a ripara cu 
e prijs ta varia tur momento, for di 25 
cen pa 50 cen, di 1 florin pa 1.50 cen, 
tur ta ganashi extra pa e comerciante, 
kende pa añanan largo, tabata duna 
clientenan saco di papel sin cu mester 
a paga algo. 
Es mas, ainda tin por ehempel panade- 
rianan cu no ta cobra pa saco di papel 
den cual nan ta pone pan pa nan clien- 
tenan y tambe na momento di pone 
fruta of berdura ora cu consumidonan 
cumpra esakinan. 


Awor e asunto di gana placa riba 
“papel” den ultimo tempo a conoce un 
rumbo nobo, un fantasia di hendenan 
cu ta ganando placa caba, ta inventa 
otro forma pa gana mas placa. 
Den e mundo medico ta parce cu 
dokternan tambe kier gana mas, kisas 
dor di e hecho cu AZV a introduci 
medida pa reduci gastonan di opera- 
cion y contrario na supermercadonan y 


e hecho cu nan no tin saco di papel pa 
duna pashentnan, a bin cu otro adap- 
tacion. 


Varios dokter di cas na momento cu 
nan pashent solicita un asina yama 
“verwijsbrief” nan ta cobra un florin pa 
un blachi, un hecho cu a bin ta sosode 
cerca varios dokter di cas pero loke ta 
mas interesante ta e hecho cu si assis- 
tent administrativo di dokternan di cas 
manda un copia di un “verwijsbrief” 
den forma digital, esaki no ta costa e 
pashent algo extra. 


HILARIDAD 
Pa colmo ora cu un pashent bay un 
botica pa cumpra of busca remedi, 
nan ta haya esaki den un saco di papel 
blanco, SIN extra costo y no ta exigi na 
e pashent pa bin cu su propio saco. 
E tipo di desaroyonan aki ta bolbe 
confirma cu fuera di gobierno, tur 
hende kier saca mas ganashi riba lomba 
di pueblo ya cu e asunto di prohibicion 
pa uzo di saco di plastic, a bira un tipo 


di joke formal. 


Cantidad 
di 
supermercado 
como 
tienda, a dicidi di bende un tipo di tas 
pa hinca productonan aden pero ora 
cu ripara e saconan grandi aki, ta di 
un plastic duro cu aparentemente si 
mag di wordo uza y algun di e saconan 
grandi aki ta costa riba 2,50 florin pero 
nan ta keda plastic y aparentemente pa 
comerciantenan gana placa cu esaki, 
e ora ta bon pa duna pueblo pa uza e 
plastic aki si mag. 


Mientras cu dokternan di cas ta cobra 
1 florin pa un copia di un of otro docu- 
mento, e mesun dokter aki ta manda su 
pashentnan bay hospital pa haci varios 
test, entre otro di urina caminda e 
persona malo tin cu urina den un tipo di 
container di plastic pero ora cu e caba 
e ta hinca esaki den un saco di papel cu 
e a haya na hospital pa sconde e beker 
di urina. 
Manera e dicho na Hulandes ta mustra: 
“Het kan verkeren!” 


Pueblo simplemente no ta gana ni uno 


Dokternan di cas ta cobra 
1 florin pa duna ‘verwijsbrief’ 

D 
iahuebs mainta a sosode un caso tristo caminda un se- 
ñora a dicidi di sali en busca di su casa den e area di dam 
di Tanki Flip, kende aparentemente for di dialuna a sali for di 
cas y no a regresa. E señora a bin topa dado momento den 
mondi, e curpa sin bida di su esposo, kende tabata drumi 
riba santo cu su cabes riba un piedra grandi, dunando indi- 
cacion di e persona aki a sangra masha hopi mes. 


Prome indicacionnan di autoridadnan policial cu a presenta 
na e sitio, ta cu tur cos ta mustra cu e persona aki lo a pone 
fin na su bida pero ainda no tin mucho claridad riba loke a 
pasa pero sin tur cos ta mustra cu aki ta trata di un persona 
cu tin problema di salud mental. 
E cantidad di e tipo di casonan aki a aumenta desde cu 
pandemia a pasa bay, caminda casonan di hendenan di 
salud mental cu ta tuma medidanan estricto contra nan bida 
como un tipo di salida di nan problema aki, a aumenta den 
un forma alarmante. 
Dos persona 10 dia pasa a bira victima tambe pa 
motibo c’un di nan tabatin problema cu salud 
mental cu a conduci cu el a pone fin na 
bida di un señora pa despues e corta su 
brasanan caminda el a sangra te muri 
na Bushiribana. 


Pa algun tempo caba ta bin ta 
papiando riba e asunto aki, con 
pa atende cu esaki y percura pa 
hendenan cu ta ser confronta cu 
problema di salud mental, por 
haya ayudo necesario cu ta ser 
rekeri pero henter e plan aki cu a 
ser anuncia, simplemente no tin 
fin di yega y e casonan ta sigui 
aumenta paulatinamente. 
Mirando e desaroyonan di 
ultimo lunanan, por spera 
cu por haya mas di e tipo di 
casonan aki, caminda deses- 
peracion ta guia esunnan cu 
a sufri di dje, na medidanan 
serio caminda nan ta mira 
cu e unico salida pa nan 
salida for di e mundo aki. 


Te ainda no tin cifra di cuanto hende lo ta wordo afecta cu 
problema mental pero tambe tin aumento den casonan di 
“postpartum depression” y contrario cu hopi ta kere cu 
esaki ta afecta damanan den nan 30 aña bay ariba, ta un 
hecho cu mamanan hoben tambe den nan 20, tambe ta ser 
afecta pa e sentimentonan cu ta confundi mayoria mama 
despues cu nan duna luz. 


Investigacion haci ta mustra cu hopi hende muhe a exper- 
encia sentimentonan despues di a duna luz manera senti- 
mento tristo, cambio constante di beis, gana di yora y 
tambe stress cu por ta parti den mayoria caso, di cambi- 
onan hormonal cu e curpa tin cu atende despues di e parto. 
Den mayoria di caso hende muhe ta sinti loke nan ta considera 
como “baby blues” pero e sentimentonan aki tin cu disparce 
dentro di un pa dos siman pero tin casonan caminda e senti- 
mento aki por tuma mas tempo y esaki ta resulta cu e dama 
ta bay sufri di depresion, ansiedad y esaki lo por duna pa 
varios luna of ainda mas largo. 
Tin hopi caso aki na Aruba pero pa haya ayudo pa esaki 
ta sumamente dificil y esaki por tin consecuencianan 
serio pa tanto e mama di e yiu cu el a duna luz na dje 
pero tambe pa tata y rumannan di e baby. 


Gobierno a yega di papia riba e asunto aki pero 
tur cos a keda na papiamento ya cu poco a 
ser haci pa busca un forma pa atende cu 
e asunto serio aki mientras cu riba otro 
tiponan di depresion, tambe por a 
no a mira un aumento bou 
di hopi hende den comun- 
idad kendenan tampoco tin 
un tipo di sistema cerca 
cual nan por haya e ayudo 
necesario cu nan tin 
mester. 


Un 
rapport 
emiti 
pa 
World 
Health 
Organization na 2021 ta 
mustra cu rond mundo tin 
mas di un biyon hende cu ta sufri di 
problema cu salud mental cu a algo hopi 
serio mes. 


Salud mental ta sigui algo serio 


Mas y mas hende ta perde pa 
falta di atencion pa salud mental 

bin bishita nos y probecha! 


Paña di bon calidad na bon prijs. 


Adres: Avenida Milio J. Croes 47 local 3 
Telefon: 5646733 – 5653466 
E-mail: info@carlymar.com 


M 
inister di Turismo y Salud Publico sr. Dangui Oduber y 
e delegacion di Aruba a ricibi un bon acogida di e lin- 
eanan crucero na Miami. Hopi ta e lineanan crucero cu a 
confirma cu Aruba ta sigui haya hopi bon comentario di e 
bishitante di crucero. Esaki sigur ta un indicacion fuerte cu e 
maneho y strategianan cu ta ser implementa ta dunando su 
fruto y ta sigui hiba e desaroyo di e industria di crucero den 
un direccion hopi positivo. 


Minister Oduber ta contento di por anuncia cu Virgin Voyage 
Cruise lines a confirma cu pa prome biaha Aruba ta riba nan 
itinerario den aña 2024. E linea crucero a confirma cu nan 
lo tin 8 calls otro aña. 


Den e biahe di trabou Minister Oduber a reuni cu varios 
ehecutivonan di diferente lineanan crucero. Na tur ocasion 
e mandatario a elabora ariba e inversionnan cuantioso cu ta 
andando y ta na caminda di parti di Aruba Ports Authority 
(APA) pa loke ta e infrastructura di e puerto crucero na 
Oranjestad. 


Tambe e mandatario a splica riba su vision y maneho. Un di 
e parti mas importante ta caminda Aruba Tourism Authority 
(ATA) conhuntamente cu Tourism Product Enhancement 
Fund (TPEF) y Gobierno di Aruba ta sigui inverti den proyec- 
tonan cu ta dirigi na mehoracion di e experiencia di nos 
bishitantenan, e inversion den producto Aruba. 


Diferente lineanan di crucero a confirma aumentonan impor- 
tante pa aña 2024 en adelante. Minister Oduber ta enfatisa 
cu esaki ta incluyendo barconan luhoso manera Seabourn 
cu a ta proyecta di bishita Aruba den 2024 cu 3 calls, incluy- 
endo un overnight. 


Royal Caribbean y Norwegian Cruises tambe a indica cu 
nan lo bay aumenta bishitanan na Aruba cu e barconan mas 
nobo di nan flota, incluyendo un aumento den e low season. 
Tambe tin indicacionnan prometedor pa sigui reforsa e low 
season cu mas calls y segun e linenan di crucero ta sigui 
añadi mas barco na nan flota, ta spera cu den e medio plazo 
lo por spera cu un di 3 linea por cuminsa opera durante e 
low season. 


Danki na Minister Oduber y e delegacion di Aruba cu aña 
2024 ta mustra di ta un aña record pa turismo crucero, unda 
cu ta proyecta pa sobrepasa cifranan den turismo crucero 
di aña 2019. 


Minister Dangui Oduber: 


Mas logro y noticia positivo pa turismo crucero 


Virgin Voyage Cruise lines lo ta na Aruba pa prome biaha den aña 2024 

U 
n biaha mas miembronan di partido AVP lo bishita vari- 
os cas den diferente bario rond di e isla, analisando e 
situacion den cada cas cu wordo bishita y asina a base di 
e informacionnan aki, crea un plan di gobernacion pa yuda 
un pueblo cu a wordo neglisha formalmente den ultimo seis 
aña. 
Ya pa algun luna caba dirigentenan di e partido berde ta 
bishitando cas di famianan tur dia den siman y den fin di 
siman e cantidad di bishitanan ta aumenta pa di e forma aki 
scucha pueblo papia di su dolor- y sufrimentonan. 


Ta durante di e bishitanan aki, ta realisa e gravedad di un 
situacion penoso, caminda pa ultimo 6 aña, pueblo a wordo 
neglisha, a wordo bandona pa un gobierno cu inicialmente 
a bisa cu nan ta gobernando pa e hende prome cu tur cos. 


Diamars ultimo  prome di Augustus, pueblo a wordo lubida 
por completo despues cu fraccionnan di MEP y RAIZ den 
Parlamento, a aproba un aumento di 7% di BBO na frontera 
cu lo saca 50 miyon for di comercio cu na su turno lo saca e 
gasto adicional aki for di cartera di pueblo. 
Pueblo no tin mas pa duna, ya cu e pobresa ta alcansando 
limitenan nunca antes bisto ya cu gobierno simplemente ta 
sigui ranca di hendenan cu no tin suficiente ni pa pone sufi- 
ciente cuminda riba mes pero awor ta wordo forsa pa bolbe 
duna gobierno placa cu nan no tin pa duna. 
Inflacion ta sigui aumenta, hopi mayornan no tin placa pa 
manda nan yiu scol y den hopi caso pa tristo cu esaki ta, si 
nan manda nan yiunan scol, no por duna e muchanan algo 
di come manera mester ta ya cu simplemente no tin mas pa 
duna. 


Na 2009 ora cu AVP a tuma mando di e pais, un di e prome 
decisionnan cu gabinete Mike Eman I a tuma, tabata di 
percura pa esunnan di menos entrada, esunnan mas afecta 
pa mal gobernacion di gabinete Oduber, tabata di intro- 
duci un “reparatietoeslag” caminda tur esunnan di menos 
entrada ta haya algo extra tur luna for di gobierno. 


Na mes momento a pone fondonan necesario pa yuda 
hobennan cubri gastonan di scol loke na e momentonan aki, 
ta algo sumamente dificil ya cu a dicidi di aumenta ‘school- 
geld’ pa motibo cu gobierno actual no ta duna fundacionnan 
placa necesario pa yuda muchanan cu ta bay scol. 
AVP lo sigui bishita famianan den necesidad, sigui bishita 
henter pueblo pa haya informacion di e desaroyonan cu 
pueblo a wordo confronta cu nan, dor di un gobierno cu no 
ta gobernando pa pueblo, sino pa nan propio interes, pa nan 
famia y amigonan di partido. 


AVP ta sigui bishita pueblo 


Prome cu mester wordo yuda ta esunnan den mas necesidad 


D 
iahuebs den oranan di anochi, durante un evento na al- 
tura di Double Down Sport Bar & Grill, a start un prob- 
lema entre gangnan, aki  un gang a maltrata un hoben, lag- 
ando e seriamente herida.  Mesora algun persona cu tabata 
na e sitio a hinca e hoben aki den auto y a hib’e Hospital. 
Tambe mesora autoridad a wordo poni na altura, hopi lihe 
polisnan a presenta na Poli, aki nan a bin topa cu un grupo 
grandi di persona para pafo. 


E agentenan a papia cu e personanan pafo y nan a splica 
polis kico a sosode y cu ta un grupo a agredi e mucha homber 


hoben aki, e la ricibi golpinan fuerte na cara y na diferente 
otro parti di su curpa. 


Despues e polisnan a bay paden y por a papia cu e victima 
pa asina haya mas informacion di ken nan a agredi’e y  kico 
lo por ta e motibo cu e grupo a yega asina leu. E caso di 
maltrato aki ta den man di autoridad pa mas investigacion. 


Hoben seriamente maltrata 
pa un grupo di persona 

M 
inister di Turismo y Salud Publico sr. Dangui 
Oduber ta comparti cu e delegacion di Aru- 
ba tawata tin un bon encuentro cu ehecutivonan 
di Norwegian Cruise Line (NCL) na Miami. 


Aki Minister Oduber a comparti su vision y 
maneho pa loke ta turismo crucero. 
A 
mustra 
NCL 
cu 
Aruba ta enfoca ariba 
calidad y cu nos meta 
ta pa sigui aumenta 
e ingreso y e impacto 
economico pa Aruba. 


Minister Oduber a duna 
di conoce cu NCL ta e 
di 3 compania crucero 
cu ta trece mas turista 
crucero 
pa 
Aruba. 
Tambe cu durante e 
high season di aña 
2023 NCL a trece e 
mayor 
cantidad 
di 
pasahero na nos isla. 


Segun e mandatario 
e tawata un tremendo 
reunion caminda NCL 
a expresa nan compro- 
miso pa cu Aruba. 


Na mes momento NCL 
a compromete cu nan 
tambe lo bay aumenta 
nan cantidad di calls 
pa otro aña 2024. 
Sigur un otro noticia 
hopi positivo pa nos 
turismo crucero. 


Minister Dangui Oduber: 


Norwegian 
Cruise line a 
compromete mas 
calls pa 2024 

D 
ia 1 di augustus 
ultimo a introdu- 
ci BBO na frontera. 
Por a tuma nota 
cu den comuni- 
dad tin preocupa- 
cion y ta vocife- 
rando cu estableci- 
mentonan a subi pri- 
js di nan productonan. 
Mester indica cu no tin moti- 
bo fiscal pa comercio subi prijs di productonan 
cu introduccion di BBO na frontera, ya cu e BBO 
paga na frontera por wordo deduci, e tarifa di 
BBO no a subi na augustus 2023 y BBO ta gasto 
di negoshi cu por wordo deduci. Banda di esaki 
a baha invoerrechten riba un cantidad grandi di 
producto. 


BBO paga na frontera por wordo deduci 
E cobransa di BBO na frontera ta conta pa tur 
importador. Tanto pa persona priva, como pa 
comerciante cu lo paga BBO na momento di 


Minister di Finansa Maduro ta informa: 


No tin motibo fiscal pa subi prijs di productonan 
cu introduccion di BBO na frontera 


E BBO por wordo deduci y ademas impuesto di importacion riba diferente producto ta baha 


importacion. Mester tene na cuenta cu ta solamente e comerciante cu 
ta rebende su productonan tin derecho di deduccion di e suma di BBO 
paga na frontera. Pa e comerciante por adkiri e derecho di deduccion, 
e comerciante mester presenta su declaracion di BBO na Departamento 
di Impuesto. E BBO paga na frontera di productonan cu wordo bendi ta 
100% deducibel di e volumen di benta di e comerciante. Pues tur locual 
e paga na BBO pa producto cu e ta pone na benta, por wordo kita di e 
BBO cu e mester paga tur luna. 


Tarifa di BBO no a subi na augustus 2023 
Mester aclaria cu e tarifa di BBO no a subi dia 1 di augustus 2023, e 
tarifa di 7% a keda mesun cos. Solamente awo mester paga esaki adel- 
anta. Un parti ta wordo paga riba e douanewaarde ora di importa, y un 
otro parti ora di paga BBO cada luna. E suma total cu mester paga na 
BBO ta keda mesun cos. E peso fiscal total ta 7% y no ta dobel BBO ta 
wordo paga. 


BBO ta gasto di negoshi cu por wordo deduci 
Mester corda cu e comerciante cu ta paga BBO tur luna na Departamento 
di Impuesto por deduci esaki 100% como gasto di negoshi di nan 
winst- of inkomstenbelasting. Pues e BBO na frontera no ta duna un 
motibo fiscal pa aumento prijs. Comercio ta stipula su prijs basa riba 
mas factor/gasto cu solamente impuesto cu mester wordo paga. BBO ta 
un impuesto cu por wordo deduci, pues no mester ta motibo pa subida 
di prijsnan. 


Rebaho di invoerrechten riba cantidad grandi di producto 
Ademas e mandatario ta informa cu e impuesto riba importacion di un 
gran cantidad di producto a wordo rebaha. Ta trata aki di 660 post den 
e buki di tarifa di importacion cu den practica cu ta mas o menos un 500 
diferente producto cu nan invoerrechten a baha desde 1 di augustus 
ultimo. Pues esaki tambe lo mester hiba na un rebaho den e prijs di 
varios producto. 


Pa mas informacion 
Den e tempo nos dilanti Departamento di Impuesto y Departamento di 
Aduana lo keda brinda informacion na comercio y na publico en general. 
Si un comerciante of consumidor mester mas splicacion, por comu- 
nica libremente via whatsapp 592 8200 of por yama na 522 7424/522 
7423. Keda pendiente pa informacion riba e website di Departamento 
di Impuesto www.impuesto.aw y tambe nan FB page. 
Pa mas informacion riba e rebaho di impuesto riba importacion por 
bishita e FB page di Departamento di Aduana of por mira e lista di e 
tarifanan di importacion via https://www.overheid.aw/actueel/afkon- 
digingsbladen_46859/ 

C 
onsumidor tabata mas pesimista, miran- 
do cu e indice di confiansa di consumidor 
a cay cu 0,4 punto di indice te na 92,6 den e 
di segundo trimester di 2023 (Grafiek 1). 


Na final di e di segundo trimester, consum- 
idor tabata principalmente preocupa cu (i) 
e situacion di negoshinan y di economia lo 
deteriora (Q2-2023: 61 porciento, Q1-2023: 
51 porciento), (ii) tin dificultad pa haya 
un trabou nobo (Q2-2023:51 porciento, 
Q1-2023: 44 porciento), y (iii) e posicion 
financiero di gobierno lo empeora (Q2-2023: 
44 porciento, Q1-2023: 43 porciento). 
Ademas, 39 porciento di tur respondente ta 
anticipa cu e situacion financiero di hogar lo 
empeora den e di segundo trimester di 2023, 
esta 9 punto di porcentahe mas compara cu 
e trimester anterior (Q1-2023: 30 porciento). 


Aproximadamente 93 porciento di tur respon- 
dente a señala cu nan ta premira cu prijsnan 
lo ta mas halto den e proximo 6 lunanan 
(Q1-2023: 91 porciento). 
Tanto e indice di e situacion actual como e 
indice di expectativa a cay, esta cu 0,9 punto 
di indice te na 93,0 y 0,7 punto di indice te 
na 92,7, respectivamente, den e di segundo 
trimester di 2023. 
E cantidad di respondente cu a raporta cu 
tuma un hipoteca no tabata adecua a crece 
te na 68 porciento (Q1-2023: 65 porciento). 
Pa locual ta haci un prestamo, 69 porciento 
di respondente a indica cu esaki no tabata 
oportuno (Q1-2023: 68 porciento). Mientras 
e respondente cu a señala cu compra di un 
auto no tabata conveniente, como tambe 
compra di un aparato grandi no ta adecua, 
a keda igual na 73 porciento y 56 porciento, 
respectivamente. 


Ademas, 56 porciento di respondente a indica 
cu baymento cu vakantie no tabata factibel, 
(Q1-2023: 57 porciento). Consecuentemente, 
e indice di habito di consumidor a crece 
marginal di 92,5 den e di prome trimester di 
2022 te na 92,6 den e di segundo trimester 
di 2023. 


Consumidor aun mas pesimista den e di segundo trimester di 2023: 


Prijs halto ta un preocupacion grandi 


Informacion adicional riba e encuesta di confiansa di consumidor ta 
disponibel riba website di CBA (https://www.cbaruba.org/). 

I 
nformacion concreto y veraz por yega un comunidad den 
diferente manera, sea ta den forma di comunicado y of na 
maneranan mas visual. 


E importante ta pa informacion yega na tur hende den 
nos comunidad y ta keda comprendibel cu te hasta nos 
muchanan por comprende e mensahe. Comunicacion veraz 
ta e forsa di un comunidad respeta. 


Den nos tempo moderno y cu diferente medio di comunica- 
cion disponibel pa yega sociedadnan di tur edad, ta impor- 
tante pa haci uzo di esaki pa asina hiba tur mensahe pa 
alcansa tur publico. 


Prome Minister Evelyn Wever-Croes, cu e speransa pa e 
mensahe yega na tur hende y edad den nos comunidad, 
actualmente a lansa e serie di preguntanan cu e ta haya sea 
di adulto, hoben y muchanan. Prome Minister a scoge 7 di 
e preguntanan aki y uzando hermentnan moderno di comu- 
nica, a contesta e preguntanan aki mas simpel pero sigur cu 
contenido berdadero y facil pa tur adulto, hoben y mucha 
comprende. 


E videonan cortico aki, ‘7 PREGRUNTA, 7 CONTESTA’ ta 
wordo publica semanalmente riba medionan social incluy- 
endo TikTok pa asina alcansa e hobennan tambe den nos 
comunidad cu e informacionnan importante aki. 


Prome Minister Evelyn Wever-Croes: 
Serie di video 7 pregunta, 7 contesta 


Den un forma moderno y informativo pa comunica 

A 
ruba Lions Club, mas cu 75 aña sirbiendo comunidad di 
Aruba, recientemente a cuminsa cu e aña leonistico 2023 – 
2024 cu ta core di 1 Juli 2023 pa 30 Juni 2024 y e Board nobo ta 
cla y motiva pa sigui haci proyectonan pa nos comunidad. 


Un bunita noticia cu Aruba Lions Club kier comparti cu tur su 
miembronan y tambe cu Pueblo en general paso ta danki pa 
ayudo cu nos ta haya di nos hendenan nos por sigui haci e 
trabounan boluntario aki den nos comunidad. ‘Pesey mes Aruba 
Lions Club ta contento di por anuncia cu e Club a ricibi e premio 
di excelencia “CLUB EXCELLENCE AWARD” pa e aña Leonistico 
2021 – 2022 bou liderazgo di e tempo ey Presidente Aysa Magaly 
Franken. 


E “Club Excellence Award” ta e manera ideal pa asina pone e 
Club den e caminda di exito continuo y di gana prestigio pa asina 
haci un trabou excelente pa loke ta trata miembresia, servicio, 
liderazgo, organisatorio y mercadeo. 
Pa ricibi e galardon aki e club mester por cumpli cu e rekisitonan 
cu Lions Club International ta exigi. 
Cual ta: 


• Miembresia: Aki ta unda e Club mester demostra un crece- 
mento den su miembronan den e aña Leonistico 


• Servicio: Haci un contribucion na Lions Club International 
Foundation cual fondonan ta ser uza ora di cualkier calamidad 
na nivel internacional, pero tambe si e Club a Brinda servicio 
of a haci un proyecto cual ta ser considera un causa humani- 
tario. Entrega lista di actividadnan cu e club ta participa den dje 
y despues raporta esaki na Lions Club International. 


• Lidera y Organisa: esaki ta nifica cu e Club semper mester 
keda den un bon balance , pues pa tur miembro cumpli cu nan 
responsabilidad, reporta tur cos cu ta pasa den bo Club na Lions 
Club International y percura pa e miembronan di Club semper 
keda activo y motiva pa sigui yuda e causa cual ta e comunidad. 


• Mercadeo: esaki ta unda cu e Club ta saca un relato den prensa 
of rednan social tocante nan actividadnan pa asina mantene e 
pueblo tambe informa kico nan ta haciendo 


Ta parti di Aruba Lions Club ta nifica cu bo ta parti di un causa 
humano, un causa noble unda abo como ser humano ta duna 
bo tempo y bo oranan liber pa dedica esaki na un causa bunita 
y unico. Ta parti di Aruba Lions Club ta un privilegio y un honor 
grandi. Nos tin 75 aña caba sirbiendo e comunidad aki y nos lo 
sigui haci esaki tambe. Ya caba e informacion pa aña Lionsistico 
2022 – 2023 a ser manda pa Lions Club International pa wak 
di Aruba Lions Club ta bolbe ricibi e Award aki . Pabien na tur 
miembro di Aruba Lions Cub. 


Aruba Lions Club a ricibi “Club Excellence Award” 

D 
elta Aruba Leo Club, Un club di hoben nan entre 18 & 30 
aña cu ta wordo patrocina pa Aruba One Happy Island 
Lions Club cu ta haci actividadnan di servicio durante nan 
tempo liber pa esnan mas necesidad den nos comunidad.  
Door di duna e hoben e oportunidad di sirbi su comunidad, 
e ta crea experiencia y asina ta forma nan mes como lider- 
nan pa futuro. 
  
L- iderazgo 
E-xperiencia 
O-portunidad 
  
Durante un merdia hopi ameno, Delta Aruba Leo Club a hura- 
menta y instala Directiva pa e aña fiscal 2022- 2023. 
  
E ceremonia a conta cu grato presencia di e representante 
nan di e siguiente club nan di servicio di Aruba: 
  
Lions District Governor 35N 2023- 2024; Lion Ivan Croes 
Presidente di Aruba Lions Club; Lion Rubin Ponson 
Presidente di Alpha Leo Club, Leo Club of Aruba Aruba; Leo 
Alysha Roga 
Leo Advisor Aruba Leo Club ; Lion Liza Roberts 
Presidente di Kiwanis Club of Aruba; Sr. Jokoeza Hooplot 
Presidente di Women’s Club of Aruba; Sra. Reina Geerman  
Presidente di Rotary Club of Aruba; Sr. Luis Oduber  
Presidente di Kiwanis Club of Palm Beach; Sr. Daniel Aguirre  
Presidente di Kiwanis Club of San Nicolas; Sra. Esther Gomes  
  
  
Acto oficial di huramentacion di e Presidente 2023- 2024 
a wordo haci door di District Governor Lion Ivan Croes. 
Despues di esaki District Governor a pasa pa huramenta 
y instala e directiva nobo 2023-2024 cu ta consisti di e 
siguiente persona nan. 
  
Presidente: Leo Ronan van Putten 
Vice Presidente: Leo Kimberly Geerman 
Secretaria: Leo Shykia Maduro 
Tesorero: Leo Cedric Tilma 
Director: Leo Alex Alvarado 
Director: Leo Tanisha Dania 
Director : Leo Michael Croes 
  
Leo Advisor: Lion Vanessa Olive 
  
Tambe e Presidente di Delta Aruba Leo Club Leo Ronan van 


Putten a otorga un Leo Award of Honour na: Leo Michael 
Croes pa su dedicacion y servicio durante e aña fiscal 2022- 
2023. 
Por ultimo e Presidente saliente di club patrocinado Lion 
Eugene Dubero a anuncia cu Leo Ronan van Putten a wordo 
nombra Leo of the year 2022-2023 pa MD35 cu ta inclui 
Aruba, Bonaire, Curacao, Bahamas y club nan di Florida. E 
medaya a wordo duna pa e Leo Advisor di e aña Lion Carla 
Martinus. 
  
Club patrocinado Aruba One Happy Island Lions Club kier 
a gradici y felicita e directiva saliente pa e bon trabou haci 
durante e aña cu a pasa y ta desea e directiva nobo di Delta 
Aruba Leo Club tur clase di exito pa 2023- 2024. 


Delta Aruba Leo Club a huramenta y instala 
su directiva pa aña fiscal 2023- 2024 

N 
os modelonan a haci nan prome desfile 
ayera durante Eleccion di Miss Ambar Mun- 
dial Trahe di Fantasia. Modelonan mester a des- 
fila un trahe cocktail Fashion di nan propio gus- 
to. Nos modelonan a haci un tremendo present- 
acion y ya a wordo acerca pa designers caminda 
nan tabata tin e chens pa parti nan prome comp 
Cards. Diabierna mainta nos modelonan a haya 
un workshop di modelahe for di e organisacion 
di Punta Cana Merengue Fashion Week. Aruba 
tambe ta conta cu 3 participante pa e Miss Am- 
bar Mundial 2023, di cual 2 ta Modelonan tambe 
di nos school di Moda y Talento. Awe diabierna 
lo tin otro desfile cu nan lo modela pa e designer 
nan internacional. Keda pendiente pa e cobertu- 
ra di nos muchanan pa cu esaki. 


Modelonan di The Chaz Modeling & Talent School haciendo 
tremendo trabou na Punta Cana Merengue Fashion Week 


Diasabra, 5 Augustus 2023 
AWEMainta 
COMUNIDAD 
15 


M 
i a tuma nota cu den e ultimo lunanan sr.Miguel Mansur 
ta menciona con Gobierno mester firma e RAft ‘cueste 
lo que cueste’, ya cu e no por compronde con Gobierno no 
kier spaar 30 miyon di florin na interes. Mansur ta usa e ar- 
gumento cu RAft lo haci cu Aruba lo spaar 30 miyon anual- 
mente pa 20 aña, cu ta 640 miyon florin, pasobra e RAft lo 
duna Aruba un interes di 3.4% enbes di Mercado cu ta 6%- 
8%. Tur esaki ta zona logico y ta berdad parcialmente. Cu 
Mansur apenas tin poco tempo bibando na Aruba y no ta co- 
necta cu loke ta biba den pueblo ta obvio. Su interesnan ta 
mas aya di nos cultura, lucha y creencianan. P’esey Mansur 
nunca lo haci e esfuerso pa negocia; e ta prefera pa entrega! 


Loke Mansur no ta conta pueblo 
(1) Mansur ta gaña cu Aruba lo spaar cu RAft. Pronto Aruba 
lo mester cuminsa pa paga e debe di Hulanda, e 916 miyon 
florin mas e interes riba e debe cu na 3.4% (RAft) lo ta mas 
o menos 30 miyon florin of 60 miyon pa via di un interes di 
6-8% sin e RAft. Aruba lo mester produci extra placa pa paga 
e debe aki mas e interes anual. Tur esaki lo mester cuminsa 
na 2024. Si Aruba mester paga 30 miyon of 60 miyon extra 
na interes, kiermen nos a spaar?? No! 


(2) Mansur ta gaña cu lo tin extra placa pa inversion. Mansur 
ta bisa cu si bay pe RAft, lo paga 30 miyon menos y uza e 
otro 30 miyon cu a spaar pa inversion den e pais. Esaki ta un 
ilusion! Si Aruba ta pagando 250 miyon di interes como pais, 
con bo por tin extra placa pa inversion si na 2024 mester 
paga 281 miyon na interes? No ta subi Aruba su gastonan 
a subi? Kiermen, Mansur ta papiando barbaridad y locura 
total. 


(3) Mansur pro pa Hulanda silencia Parlamento. Cu e RAft, 
Hulanda ta kita poder di Parlamento riba e budgetrecht. 
Segun Mansur y Marisol ban firma e RAft aunke nos ta bay 
sacrifica Parlamento su poder. Kiermen Mansur y Marisol ta 
pro kita bos di pueblo y haci nos organo di mas halto un 
organo sin poder. 


(4) Mansur ta contra negocia, y kier entrega. Nos por wak 
cu Mansur kier entrega tur loke Aruba a bin ta lucha pe pa 
37 aña largo. Pero Mansur no por compronde pasobra e no a 
biba na Aruba y no tin amor pa nos patria. E kier entrega pa 
30 miyon florin pa aña. Mansur no kier negocia miho termi- 
nonan pa nos pais manera nos fraccion a bin ta haci. E ta 
wak cu pa 30 miyon pa aña e ta dispuesto pa entrega Aruba 


su cabes riba un teblachi na Hulanda sin contradeci, sin 
propone otro solucion, sin brinda otro perspectiva y loke ta 
importante pa nos pais. Mas lihe Gobierno firma pa entrega 
Aruba ta miho, segun Marisol y Mansur. 


Gobierno y fraccion MEP ta propone otro solucionnan y un 
caminda diferente 
Gobierno y Fraccion MEP ta kere cu tin otro alternativanan. 
Pa motibo di esaki, Gobierno ta na mesa cu Hulanda pa 
discuti e otro aspectonan y principionan cu ta importante 
pa nos pais Aruba. 


Algun di e proposicionnan aki ta: 
(1) Nos kier pa Hulanda duna nos un trato igual cu Corsou 
y Sint Maarten y duna nos kwijtschelding. Discriminacion y 
deficit democratico nunca por wordo tolera den Reino y pa 
niun pais di reino. 
(2) Nos kier pa henter nos debe nacional wordo re-financia 
na 3.4%. Esaki si lo haci cu nos lo spaar miyones cu por 
wordo re-inverti den nos economia. Nos kier spaar pueblo 
hopi mas cu 640 miyon florin. 
(3) Nos kier un fecha final pa por sali di e Rijkswet den algun 
aña. 
(4) Nos kier modifica e LAft, esta un landsverordening, cu 
suficiente ingrediente pa Hulanda por tin siguransa nos lo 
paga bek. E LAft a demostra den pasado cu ta cumpli cu ne. 
Pesey nos no ta wak e necesidad pa bin cu un RAft, sigur ora 
por wak esaki no a funciona ni pa Corsou ni pa Sint Maarten. 


Mayoria di Parlamento ta contra RAft! 
Den diferente ocasion ora cu Parlamento di Aruba a atende 
e topico di RAFT, e unico cu tabata pro publicamente tabata 
partido MAS y Accion 21. Awor nos tin dos Parlamentario 
independiente cu tabata contra RAft, AVP, MEP y RAIZ ta 
contra e RAft manera cu e ta awo. Mi a tuma nota cu un 
Parlamentario cu stima su pais y kier lucha pa su pais ta 
yega automaticamente na e conclusion cu ta imposibel pa 
acepta e RAft manera cu e ta. 
Pa Mansur y Marisol e solucion ta simpel; entrega Aruba 
na Hulanda na prijs di baca flaco. Mansur, un politico cu a 
expresa den pasado caba cu e lo kita 1.500 ambtenaar di 
trabao, kita overtime di polis, insulta pueblo cu ta opone su 
ideanan bisando cu nan mester cera nan boca y funda nan 
mesun partido, y cu e kier deporta stranheronan religioso 
pasobra nan ta contra su ley di mesun sexo. Miguel no kier 
negocia, e kier entrega! 


Parlamentario Marco Berlis (MEP): 
Mansur no kier negocia, e kier entrega! 


Parlamentario lider di Accion 21 kier entrega Aruba na Hulanda ‘cueste lo que cueste’ 

Parlamentario Alvin Molina (MEP): 
Say YES to Secrets 
H 
otel Secrets mester bin, no tin otro manera. Stop e 
proyecto, basha e hotel abou of lage bira un ruina no ta 
un opcion. Esaki sigur lo costa pueblo di Aruba hopi placa 
na daño perhuicio. Un bon punto ta berdad ki beneficio e ho- 
tel lo trece pa Aruba y pa San Nicolas, pero stop e proyecto 
sigur no lo trece ningun beneficio. Manera mi a bisa anteri- 
ormente, e beneficionan lo no bin di su mes, esey ta rekeri 
accion. Specialmente door cu ta trata di un hotel “all inclu- 
sive”. Cuponan di trabou, entrada pa caha di pueblo, opor- 
tunidadnan pa comercio y desaroyo den area di Seroe Colo- 
rado, tur ta puntonan cu mester wordo garantisa. Esfuerso- 
nan di varios ministerio ta necesario, pero posibel ta. 


Cuponan di trabou: 
600 cupo di trabou directo cu e hotel. Habitantenan di 
pariba di brug trahando den sector hotelero pabou mester 
haya e opcion pa traha cerca di cas y asina spaar hopi placa 
y tempo di transporte. Desempleo tin, Arubiano mester di 
trabou, kisas nan tin mester di un curso of training pa por 
traha na hotel Secrets. Esaki lo yuda baha gasto di onder- 
stand y hisa calidad di bida di hopi famia. Un topico pa 
Minister di Enseñansa y Minister di Labor. 


Entrada pa caha di pueblo: 
Miyones di florin den caha di pueblo cu por wordo inverti bek 
den, entre otro, siguridad, medio ambiente y enseñansa. Un 
tarea pa Ministerio di Finansa Publico pa sigura e “compli- 
ance”. 


Oportunidad pa comercio: 
Companianan chikito, mediano y grandi mester por ofrece 
nan servicio na e hotel y su clientenan. Hotel lo por colabora 
door di motiva su clientenan pa sali pafo y explora nos teso- 
ronan local. Un tarea pa Minister di Economia. 


Desaroyo Seroe Colorado: 
Desaroya y mantene nos beachnan un manera cu Arubianonan 
tambe por gosa (mas ainda) di dje. Mehora infrastructura 
den e bario, proteha medio ambiente y proyectonan cari- 
cativo. Un colaboracion entre Ministerionan di Turismo, 
Infrastructura y Naturalesa. 


Mando di hotel Secrets tin un rol hopi importante den tur 
esaki. P’esey, ta di vital importancia pa Gobierno di Aruba 
tene un relacion estecho cu esnan na cabes di e hotel. Mi 
trabou como Parlamentario ta pa “follow up” cu e Ministernan 
concerni riba e puntonan menciona. Unabes e construccion 
continua lo tuma un poco mas cu un aña pa hotel Secrets 


habri su portanan. 


Esaki kiermen cu di awo caba accionnan mester tuma luga. 
San Nicolas no mester bira un di dos Palm Beach, pero 
mester mantene su propio identidad. Esey hustamente ta 
loke e bishitante cu ta bin keda pariba di brug ta busca y 
loke pueblo di San Nicolas ta ofrece nan. Mester djis “step 
up to the plate” di awo caba y no warda pa e trein pasa bay 
anto e ora ey purba “catch up”. 


Nos mester respeta veredicto di un hues, pero mi ta spera 
cu hues tene cuenta si cu e consecuencianan pa comunidad 
y pais Aruba si mester para e proyecto aki. Pesey, mi ta urgi 
pueblo di Aruba pa colabora cu e causa aki y firma e peticion 
di San Nicolas Business Association ‘say YES to Secrets’. 

Fortaleza pa Famia 


Sinceramente, Pastor Marcel Balootje 


NOS tin un pregunta masha delicado, cu ta causa dolor y cu ta sosode tur dia: 
Ora un mama ta sali cas cu un yiu muhe menor di edad, laga nos bisa entre 11 pa 17 aña y e mucha tin un Short extrem- 
adamente chikito bisti, y un Blusa asina chikito cu casi tur su curpa ta wordo expone, nos ta haci e pregunta: 
• E mucha ey no a sali cas hunto cu su mama? 
• E mama no ta mira? 
Of nan tur dos su cabes ta lokia? 


Ora un tata ta sali cu un yiu homber, y nan dos ta bebe, papia palabra malo cu otro, y yiu ta busca problema, y e tata no 
ta stop e. Ki sorto di tata esey ta? 


Malcriansa di mucha, ta un peliger, pa e mucha, pa su mayornan, pa comunidad, y ta daña henter e bida di e mucha. Un 
mucha malcria no solamente ta un berguensa pa su mayornan, pero un mucha asina su comunicacion cu Dios ta hopi 
fragil, pasobra e ta lanta sin amor, sin respet y sin disciplina. 


Y asina cu e mucha lanta sin disciplina for di cas, e ta bira dificil pa coregi na scol, na iglesia, riba tereno di futbol, unda 
cu e bay e tin problema pasobra su mayornan a neglisha su educacion. 


Hopi biaha nos ta tende di un mucha problematico, y awendia tin hopi nomber, den area psicologico pa un mucha asina, y 
tin asina tanto tipo di tratamento, cu ta costa un monton di placa, pero un di e cosnan notabel ta cu su mayornan a laga 
cos bay for di man. 


Ora nos no lanta un mucha den e palabra di Dios, y ora nos como mayor no haci locual Dios a encarga nos, nos tin 95% 
di tin un yiu malcria y cual lo ta un berguensa pa nos mes. 


○ Duna un mucha tur loke e kier no ta nifica, cu bo ta stime. 
○ Permiti un mucha haci locual cu e kier no ta nifica libertad. 
○ Duna un mucha libertad di hende grandi, pa abo como mayor por haci cos di mucha, esey ta maldad. 


Nos ta referi di bisa un mucha cu e ta grandi cu e por keda cas su so, cu e mes por wak pa su mes, lage keda na cas di 
hende, djis pa abo cu ta mayor por ta riba caya, y hopi biaha, den bar, den happy hour, coriendo paranda y hasta envolvi 
den adulterio y asuntonan inmoral. 


Laga nos no gaña nos mes, tin hopi mucha cu ta cera den prizon, no ta pasobra nan a haci malo, pero pasobra nan 
mayornan a malcria nan, a permiti asina tanto libertinahe den nan bida cu nan a bin cay cera, na un edad hopi chikito y 
awor mayornan ta yora, y e mucha su hubentud ta perdi. 


Awendia tin cosnan cu hopi hende no kier tende, y hasta nan ta wordo mira como abuso, y maltrato di mucha: 
• Esun cu laga di uza bara ta odia su yiu, ma esun cu ta stime ta discipline for di tempran (Proverbionan 13:24). 
• Disciplina bo yiu, mientras cu tin speransa ainda, y no desea su morto (Proverbionan 19:18). 
• Bara y reprendemento ta duna sabiduria, ma yiu laga pa su cuenta, ta pone su mama na berguensa 
(Proverbionan 29:15). 
• Coregi bo yiu, y e lo duna bo trankilidad, si e lo haci bo alma contento (Proverbionan 29:17). 


Disciplina, y coreccion no ta nifica maltrato, pero ta prevencion di maldad y fundeshi di moral y respet. 
Mayor no lubida esey! 


Un yiu mester wordo balora y no malcria 

Mi Dios, Mi Señor, Mi Salbador 
Cu Bo amor infinito tenemi den Bo braza 
Ya no tin scuridad 
Unicamente Bo Luz briyando 


Cu profundo tristeza, pero conforme cu 
boluntad di Dios, nos ta anuncia fayecimento 
cristianamente di: 


Girigorio Tromp 
Mihor conoci como 
“Goy, Mo Goy, Buchi Goy, Grego” 
*06-11-1931 - †04-08-2023 


Acto di despedida lo wordo anuncia despues 


Gradicimento y Invitacion 


Pa medio di esaki Yuinan y nan casa, Nieta(o) 
nan, bisnieta(o)nan,rmnan nan casa y demas 
famia di e defunto nos tata stima: 


Sr. Roberto Orman 
*07 Juni 1933 - †31 Juli 2023 


Ta gradici tur esnan cu a haci acto di precencia 
na su ultimo lugar di sosiego y tambe na esnan 
cu a expresa nan condolencia sea via e-mail, 
Facebook, Whatsapp of jamadanan, Dr. Anthony 
pa e attencion y Royal Funeral Home pa nan 
bon servicio. Danki di curason e tawata un gran 
Consuelo pa nos. 
Alaves nos kier a invita boso pa asisti na tres misa 
na honor di nos defunto tata stima: 
Diasabra, dia 5 Augustus, pa 7 or di anochi 
Diadomingo, dia 6 Augustus, pa 10:00 di mainta 
Dialuna, dia 7 Augustus, pa 7 or di anochi 
Tur ta na misa Santa Filomena na Paradera. 
Despues di e ultimo misa tin un Rosario na cas. 


P 
arlamento actualmente ta cu rec- 
es y lo ta bek na trabao dia 16 di 
augustus. Sigur ta hopi importante 
pa informa pueblo di e procesonan 
y sigur e trabaonan cu a bin ta haci 
desde apertura di aña Parlamentario 
2022-2023 te cu reces di juli. Den e 
prome partinan mi informa tocante e 
cantidad di Reunion Publico (‘Open- 
bare Vergadering y Encuentro Publi- 
co (‘Openbare Bijeenkomst’) tabatin 
de cu awor pa e aña Parlamentario 
2022-2023 y tambe e proceso di in- 
dependisacion di Parlamento. Den e 
ultimo parti aki mi lo informa pueblo 
tocante e mehoracion di infrastructu- 
ra y ampliacion di personal na Parla- 
mento di Aruba. 


Mehoracion di infrastructura y ampli- 
acion di personal 
Despues di aña parlamentario 2023- 
2024 lo cuminsa e trabaonan na e 
parti dilanti di Parlamento. Lo cambia 
e bentana y pone bentana nobo cu 
ta mas eficiente pa yuda reduci uzo 
di coriente pero tambe cu ta mas 
safe. Unabes cu esaki ta cla lo duna 
e parti dilanti su ‘facelifting’. Banda 
di esakinan lo bin varios inversion pa 
modernisacion di funcionamento di 
Parlamento. 


Parlamento tin su masterplan pa reno- 
bacion total di e edificio y tin un costo 
total di alrededor di 7 miyon florin 
cu lo ser parti den diferente fase. E 
prome fase ta e edificio den hopi mal 
estado direccion Fort Zoutman, cu 
nos a pone den presupuesto 2024 un 
suma di 3.6 miyon florin pa renoba 
esaki. 


Nos ta spera di por haya aprobacion 
di esaki cu ta di vital importancia pa 
renob’e mirando su mal estado. Den 
2024 tambe lo sigui enfoca pa mehora- 
cion di parti di e sala di Parlamento 


cu mester wordo cambia paso e no ta 
den e miho estado. Pa presupuesto 
2025 lo pone di dos fase cu ta rond 2 
miyon florin cu lo ta destina pa e parti 
memey di Parlamento unda cu entre 
otro mester pone un lift pa e edificio 
por ta accesibel, den bista cu na e 
momentonan aki Parlamento di Aruba 
no ta cumpli cu e rekisito aki ni pa su 
propio trahado, ni pa ningun bishi- 
tante. E ultimo fase lo mester wordo 
poni den presupuesto 2026 pa asina 
Parlamento no solamente por ta inde- 
pendiente pero tambe por ta un hoya 
di edificio cu ta dun’e su balor di ta un 
Hoog College van Staat. 


Banda di esaki ta necesario pa ampli- 
acion di personal. Na e momen- 
tonan aki Parlamento ta conta cu 15 
trahado unda cu mester tin un capa- 
cidad di 33 trahado. Pa 2023 ainda 
nos lo ta habriendo 5 funcion, entre 
nan un hurista, pa asina por yuda kita 
poco stress di trabao den bista cu 
ta poniendo hopi presion di trabao. 
Sigur un entidad manera Parlamento 
mester por traha den su capacidad 
total y esaki ta un motibo pakico tin 
di independisa unda cu actualmente 
personal ta cay bao di Gobierno y 
unda e stop di personal ta conta pa 
Parlamento tambe. 


Asina pueblo por wak cu no solamente 
ta trahando pa mehoracion di funcio- 
namento di Parlamento y trahando pa 
independisa esaki. Mientras ta trah- 
ando riba esakinan ya Parlamento 
a conoce hopi cambio, entre otro: 
Parlamento 
tin 
su 
propio 
huis- 
houdelijke regels, richtlijn pa frac- 
tieondersteuners nobo y sigur tambe 
e cambionan necesario pa regeling 
fractie ondersteuners pa evita locual 
a pasa den caso Diamante y sigur a 
base di rapportnan di CAD a tuma 
decisionnan interno cu tabata nece- 


Presidente di Parlamento Edgard Vrolijk ta informa: 


Procesonan y cambionan andando den Parlamento 


sario. Sigur pueblo por wak cu tin un 
masterplan pa mehora infrastructura 
di Parlamento y unda den un futuro 
cercano Parlamento tin un edificio 
moderno, accesibel y independiente. 


Pa mas informacion por subi riba 
Parlamento di Aruba su website na www. 
parlamento.aw of por bishita nos pagina 
di Facebook: ‘Parlamento di Aruba’. 


Diasabra, 5 Augustus 2023 
AWEMainta 
OBITUARIO 
19 


~ In you, all I find is beauty ~ 
No tin palabra pa expresa nos tristesa, pero 
conforme cu boluntad di Dios, 
nos ta anuncia fayecimento inespera di nos dushi 
yiu y ruman 


Sarlyn Oduber 
*Augustus 11, 1980 - †July 8, 2023 


Tata y mama: 
Juni & Helen Oduber Croes 


Su rumannan: 
Champi Oduber y famia 
Jean Pierre Oduber 


Comprometido: 
Craig Szustkiewicz y su famia 


Acto di despedida lo wordo anuncia despues. 


Lamentablemente nos no por ricibi bishita di 
condolencia na cas. 


Danki pa e comprenshon. 


“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa”. 
Salmo: 23 


Nos ta anuncia fayecimento di: 


Eulogio Ramon Robert 
Mihor conoci como: “Loy” 
13-09-1944 - †30-07-2023 


Acto di entiero lo wordo anuncia despues. 


“Dios ta amor... y amor ta Dios, 
maske mi no ta na e mundo aki, tur dia lo mi ta 
banda di boso Curazon, mi por stens di loke Señor 
ta hasi”. - Salmo 33 


Cu dolor na nos curason, nos ta participa 
fayecimento di nos ser stima 


George Wong Shun 
*06-11-1946 - †14-07-2023 


Pa medio di esaki famia kier a informa cu e 
despedida di nos ser stima a 
wordo hasi den seno familiar. 


Milley, Edward y fam, Nafry, Merlyn y fam Samuel 


Laga tur loke ta spera mi ta bunita 
Laga tur locual cu mi encontra 
na caminda ta bunita 
Laga tur locual cu mi laga atras keda bunita y 
Laga esakinan termina den tur buniteza. 
“Cado Wever” 


Cu dolor na nos curason, pero conforme cu Dios 
su boluntad nos ta anuncia fayecimento di: 


Hilario Vicente Kock 
“Lai” 
*13-09-1938 †01-08-2023 


Na nomber di su: 
Esposa: 
Leonida “Nora” Kock-Peña 


Yiunan: 
Amado y Erna 
Ernesto y Margaritha 
Benito y Shirley 
Robert 


Rumannan: 
Chela Angela y famia 
Casimira Vrolijk y famia 
Monica Krozendijk y famia 


Nieto y nietanan, bisanieto y bisanieta, primo 
y primanan, comer y compernan, sobrino y 
sobrinanan, swa y cuñanan y ihanan. 


Demas famia: 
Kock, Peña, Fujooah, Soerourdjojo, Farro, 
Krozendijk, Vrolijk, Hernandes, Montsanto, 
Angela, Kerpens, Ekdahl, Koolman. 


Tur su amigonan di radio 11 meter band. 


Si encaso den nos tristeza nos por a lubida algun 
famia, nos ta pidi nos mas sincero disculpa 


Acto di despedida lo tuma lugar Diasabra 05 di 
Augustus 2023 na Pray Funeral Home di 9.00 am 
pa 11.00 am. 


Cremashon lo tuma lugar den seno familiar. 


Nos ta lamenta cu nos no por tuma bishita di 
condolencia na cas pa motibo di Salud. 


“Senjor ta mi wardador, 
Mi no tin falta di nada; 
Den cunucu di yerbe berde, 
E ta ponemi sosega. 
E ta hibami na awa trankil, 
Pa mi bolbe hanja forsa. 
Salmo 23:1, 2, 3. 


Cu honda pena na nos curazon pero conforme 
cu boluntad di Dios nos ta anuncia fayecimento 
cristianamente di nos tata, welo, bisawelo, ruman, 
omo, primo y amigo: 


Theodulio 
Vicente Hennep 
Mihor conoci como: 
“Theo” 
*19 Juli 1939 
†03 Augustus 2023 


Na nomber di su: 
Yiunan: Ruben Hennep y †Jaco Praagman 


Su yiunan di crianza: 
Glen Snijders y famia 
Lucy Snijders y famia 
Astrid Snijders y famia 


Nieto: Rayen Praagman 


Nieto y nietanan di crianza: Chris y †Ian, Raoul. 
Melisasa, Rianca, Urwin, Sifra 


Iha: Franckesneider Dominguez na Colombia 


Tur su bisanieto (a)nan na Hulanda 


Rumanan: 
†Samuel Hennep y famia 
†Herman Hennep y Jutta Leeflang y famia 
Henk Hennep y famia 
Philomena y Wilfred Cheng Hennep 


Su ex-colega y amigo Roland Esser Y Sydney 
Dirksz 


Primo y primanan, miembronan di Advent Kerk y 
su bisinjanan stima di Cura Cabai Zuid. 


Amistades na Suriname, Hulanda, Colombia, 
Curacaó, Spanje y Aruba. 


Demas famia: Hennep, Renaud, Snijders, 
Praagman, Cheng, Huygen, Leeflang, Isidora, 
Hoeverts, Orman, Ruiz, Clement, de Cuba, 
Seymour, Rock, Vega, Belt, Geermerts, 
Landvreugd, van Vuurden, Hermelijn, Dirksz, 
Rosalina, Parabirsingh, y Dominguez. 


Ta invita demas famia, bisiña, amigo- y conocirnan 
pa e acto di condolencia y despedida, cu lo tuma 
lugar Dialuna 7 di Augustus 2023. Nos defunto 
stima lo ta reposa for di 2:00 pa 4:00 di atardi na 
Ad patres Funeral Home & Crematorium. Acto di 
cremation lo tuma lugar den seno familiar. 


Disculpa nos si den nos tristeza nos a lubida di 
menciona un of otro miembro di famia. 


Nos ta lamenta cu despues di entiero nos no por 
ricibi bishita di condolencia na cas. 


Lo tin un Livestreaming Link disponibel: 
https://youtube.com/live/ 
JRc2Hr39jso?feature=share 


Staff y personal di Ad Patres Funeral Home & 
Crematorium ta extende nos mas sentido pesame na 
famianan di e fayecido. 


“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa”. 
Salmo: 23 


Cu profundo dolor na nos curazon nos ta anuncia 
fayecimento di: 


Nilda M Yagua Martinez 
mihor conoci como: “Coco of Cuco” 
*06-08-1952 †03-08-2023 


Acto di despedida lo wordo anuncia despues 


